Is-sitt laqgħa tal-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-UE u ċ-Ċilì saret fi Brussell fil-21 ta' April 2015. Il-laqgħa kienet ippreseduta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini. Id-delegazzjoni Ċilena kienet immexxija mill-Ministru għall-Affarijiet Barranin, is-Sur Heraldo Muñoz. Il-Kunsill ħa nota tal-progress miksub mill-ħames Kunsill ta' Assoċjazzjoni 'l hawn fl-approfondiment u t-tisħiħ ulterjuri tar-relazzjonijiet bilaterali bejn l-UE u ċ-Ċilì. Il-Kunsill irrefera għal-laqgħa fl-ogħla livell li saret f'Novembru 2012 bejn l-UE u ċ-Ċilì, fejn kien ġie maqbul li jiġu esplorati l-opzjonijiet għall-modernizzazzjoni tal-Ftehim ta' Assoċjazzjoni sabiex dan l-istrument fundamentali jiġi aġġornat u mtejjeb, li r-relazzjoni bilaterali titkattar f'kull aspett, u li tiġi żviluppata aġenda ġdida li tirrifletti l-viżjoni kondiviża tagħna tas-soċjetà, u l-valuri u l-prinċipji komuni tagħna. Il-Kunsill ħa nota wkoll tal-konklużjonijiet tat-tnax-il Kumitat ta' Assoċjazzjoni Ċilì-UE li sar fis-6 ta' Novembru 2014 f'Santiago de Chile. Il-Kunsill approva l-proċess ta' modernizzazzjoni tal-Ftehim ta' Assoċjazzjoni u, b'mod partikolari, l-istabbiliment ta' sitt djalogi ġodda dwar Sigurtà u Difiża; Edukazzjoni; Enerġija; Ġeneru; Responsabbiltà Soċjali tal-Kumpanniji; u Intrapriżi u Raggruppamenti Żgħar u ta' Daqs Medju. Il-partijiet impenjaw ruħhom li jippromwovu kooperazzjoni produttiva f'dawn l-oqsma ta' interess komuni. Il-partijiet enfasizzaw li l-oqsma ġodda ta' djalogu huma l-punt ta' tluq ta' stadju ġdid fir-relazzjonijiet bilaterali bejn l-UE u ċ-Ċilì. Huma ssottolinjaw li dawn l-oqsma ġodda ta' prijorità huma komponenti ewlenin għal proċess ta' żvilupp sostenibbli biex tinkiseb l-inklużjoni soċjali, it-tgawdija sħiħa tad-drittijiet tal-bniedem, il-progress ekonomiku, u soċjetà aktar ġusta u imparzjali. Il-partijiet qablu li jimxu 'l quddiem fil-proċess lejn il-modernizzazzjoni tal-Ftehim ta' Assoċjazzjoni permezz tat-twaqqif ta' Grupp ta' Ħidma Konġunt, b'sottogruppi rilevanti, biex jevalwa l-valur miżjud li jista' jġib miegħu l-proċess ta' modernizzazzjoni u biex jesplora l-ambitu u l-ambizzjoni tiegħu. Il-partijiet enfasizzaw ir-relazzjonijiet ekonomiċi u kummerċjali eċċellenti. Bejn l-2003 u l-2014, il-kummerċ bejn l-UE u ċ-Ċilì kiber b'rata medja annwali ta' 6.6 %, minn €8 biljun fl-2003 għal €16.2 biljun fl-2014. F'dak il-kuntest, il-partijiet qablu li jinvolvu ruħhom fil-ħidma tal-Grupp ta' Ħidma Konġunt dwar il-modernizzazzjoni ta' pilastru ekonomiku u kummerċjali, u li jiltaqgħu fit-22 ta' April biex jiddiskutu l-aspetti organizzattivi rilevanti. Il-partijiet tennew l-interess komuni tagħhom fl-iżvilupp ulterjuri tad-djalogu eżistenti bejn l-UE u ċ-Ċilì dwar il-materja prima, b'mod li jkopri l-katina tal-valur kollha. Fil-kuntest tal-pilastru ta' kooperazzjoni, iż-żewġ partijiet iddiskutew il-qafas il-ġdid ta' kooperazzjoni abbażi tal-programmi ta' kooperazzjoni reġjonali u tematiċi tal-UE kif ukoll programmi ta' sħubija ġodda ta' interess reċiproku u qablu li jiffinalizzaw pjan direzzjonali li ser jippermetti d-definizzjoni ta' oqsma u modalitajiet ta' kooperazzjoni li għandhom jiġu żviluppati fis-snin li ġejjin. Iż-żewġ partijiet qablu li jaħdmu flimkien matul l-2015 fuq proġetti ta' kooperazzjoni ta' interess reċiproku. Il-partijiet qablu li jrawmu kooperazzjoni bejn istituzzjonijiet ta' edukazzjoni għolja Ċileni u dawk minn Stati Membri tal-Unjoni Ewropea, kif ukoll skambji ta' studenti u ta' persunal, programmi konġunti u s-sħubijiet bejn istituzzjonijiet ta' edukazzjoni għolja. Huma rreferew għal strumenti eżistenti, inkluża d-dimensjoni internazzjonali ta' Erasmus+ u azzjonijiet Marie Skłodowska-Curie. Il-kooperazzjoni u l-mobilità akkademika ser jippermettu li jikber il-fehim reċiproku u l-għarfien dwar il-kulturi rispettivi tagħhom, kif ukoll jinkoraġġixxu l-modernizzazzjoni, l-aċċessibbiltà u l-internazzjonalizzazzjoni tal-edukazzjoni għolja. Il-partijiet esprimew is-sodisfazzjon tagħhom rigward l-iffirmar ta' Ftehim dwar Qafas għall-Parteċipazzjoni fl-Immaniġġar ta' Kriżijiet. Il-Ftehim jirrifletti l-interess komuni għall-iżvilupp ulterjuri ta' kooperazzjoni attiva fir-rigward ta' kwistjonijiet ta' sigurtà u ta' difiża u ser jiffaċilita l-parteċipazzjoni taċ-Ċilì f'operazzjonijiet ta' maniġġar ta' kriżijiet tal-UE, bħala espressjoni tal-impenn kondiviż tagħna li nikkontribwixxu għall-paċi u s-sigurtà fid-dinja, abbażi tal-prinċipji tal-Karta tan-Nazzjonijiet Uniti. Iċ-Ċilì esprima r-rieda tiegħu favur proċess ta' ratifika rapidu u ta' suċċess. Il-Kunsill laqa' t-twaqqif tal-Kumitat Konsultattiv Konġunt sabiex jassisti lill-Kunsill ta' Assoċjazzjoni fil-promozzjoni tad-djalogu u l-kooperazzjoni bejn id-diversi organizzazzjonijiet ekonomiċi u soċjali tas-soċjetà ċivili, inklużi s-sħab soċjali, fl-UE u fiċ-Ċilì. Il-partijiet esprimew l-aspettattiva tagħhom li l-ewwel laqgħa tiegħu tkun tista' sseħħ fl-2015. L-UE esprimiet apprezzament għall-parteċipazzjoni taċ-Ċilì bħala membru mhux permanenti tal-Kunsill tas-Sigurtà tan-Nazzjonijiet Uniti u laqgħet ir-rwol attiv u l-impenn qawwi taċ-Ċilì favur il-paċi u s-sigurtà internazzjonali. Iż-żewġ naħat saħqu dwar il-kooperazzjoni u l-koordinazzjoni bejn il-Missjonijiet Permanenti rispettivi tagħhom tan-Nazzjonijiet Uniti. Il-Kunsill irrefera għall-avveniment ta' livell għoli dwar "In-Nisa fil-poter u fit-teħid ta' deċiżjonijiet: Nibnu dinja differenti", li saret f'Santiago, iċ-Ċilì, fis-27-28 ta' Frar 2015 u jifraħ liċ-Ċilì għall-impenn tiegħu fit-tisħiħ tar-rwol tan-nisa fis-soċjetà. F'dan il-kuntest, il-gvern taċ-Ċilì iħabbar b'sodisfazzjon il-ħolqien ta' Ministru għan-Nisa u l-Ugwaljanza bejn is-Sessi. Dan ser jippermetti kooperazzjoni u skambju ta' prattiki tajba fir-rigward ta' kwistjonijiet ta' ugwaljanza bejn is-sessi. Il-partijiet laqgħu r-riżultati tal-ħames djalogu UE-Ċilì dwar id-Drittijiet tal-Bniedem li sar fl-14 ta' Ottubru 2014 f'Santiago. Id-djalogu pprovda opportunità għal skambju kostruttiv ta' fehmiet dwar kwistjonijiet rilevanti ta' interess komuni u ta kontribut għal kooperazzjoni aħjar fil-fora multilaterali. Il-partijiet esprimew is-sodisfazzjon tagħhom fir-rigward tal-iffirmar miċ-Ċilì tal-Karta Internazzjonali dwar l-Enerġija fil-laqgħa li jmiss tal-Konferenza tal-Aja II, li mistennija ssir fl-20 u l-21 ta' Mejju 2015. Dan l-iffirmar ser jinvolvi l-impenn imġedded taċ-Ċilì biex jikkontribwixxi aktar għall-modernizzazzjoni tal-linji gwida, l-istandards u l-qafas ta' kooperazzjoni internazzjonali attwali fir-rigward tal-enerġija. Il-partijiet laqgħu l-progress miksub fl-implimentazzjoni tal-Ftehim ta' Kooperazzjoni Xjentifika u Teknoloġika bejn l-UE u ċ-Ċilì. Huma kkonfermaw mill-ġdid l-interess reċiproku tagħhom li jkomplu jiżviluppaw il-koperazzjoni fix-xjenza u t-teknoloġija inkluż fil-ġestjoni tad-diżastri, estrazzjoni minerarja ekoloġika u r-riċerka polari. Il-partijiet enfasizzaw ukoll l-importanza li titkompla l-kooperazzjoni reġjonali fil-kuntest ta' Inizjattiva Konġunta bejn l-UE u s-CELAC dwar ir-Riċerka u l-Innovazzjoni. Huma laqgħu l-opportunitajiet biex iżidu l-kooperazzjoni fil-livelli bilaterali u reġjonali offruti permezz tal-programm qafas tal-UE għar-Riċerka u l-Innovazzjoni Orizzont 2020 miftuħa għad-dinja. Il-partijiet laqgħu t-talba uffiċjali ppreżentata mill-gvern taċ-Ċilì biex isir membru assoċjat ta' EUREKA, wieħed mill-akbar netwerks internazzjonali u deċentralizzati, ta' oriġini Ewropea, għal riċerka u żvilupp industrijali mmexxija mis-suq. L-inklużjoni taċ-Ċilì f'din l-organizzazzjoni intergovernattiva, li l-Kummissjoni Ewropea hija firmatarja tagħha, tiffaċilita bil-kbir il-koordinazzjoni ta' finanzjament għall-innovazzjoni bil-għan li tiżdied il-produttività u l-kompetittività tal-industriji, kif ukoll trawwem trasferimenti teknoloġiċi għal kumpaniji, kemm fiċ-Ċilì kif ukoll fl-Unjoni Ewropea. Il-Kunsill enfasizza l-importanza li ssir ħidma mas-sħab kollha biex jinbena kunsens dwar l-Aġenda tan-Nazzjonijiet Uniti għall-Iżvilupp wara l-2015. Din l-aġenda għandha tindirizza t-tliet dimensjonijiet tal-iżvilupp sostenibbli, tkun ambizzjuża u stabbilita f'sett uniku ta' miri ċari u li jistgħu jitkejlu, u applikabbli b'mod universali, tenfasizza l-isfidi interkonnessi ta' tnaqqis tal-faqar u l-iżvilupp sostenibbli, tindirizza l-inugwaljanzi u tippromwovi soċjetajiet paċifiċi u sikuri. Il-partijiet qablu dwar l-importanza li jinżamm fis-seħħ djalogu u kooperazzjoni attivi f'fora multilaterali dwar suġġetti tal-aġenda globali li jeħtieġu azzjoni miftiehma bħat-tibdil fil-klima, l-ambjent, is-saħħa tal-ħamrija u l-protezzjoni tal-bijodiversità, l-enerġija rinnovabbli u l-effiċjenza fl-użu tal-enerġija. Huma qablu li jaħdmu flimkien favur ftehim ambizzjuż, ġust u legalment vinkolanti dwar il-bidla fil-klima li jkun applikabbli għall-Partijiet kollha taħt il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u li għandu jiġi adottat fil-COP. F'dan ir-rigward, il-partijiet laqgħu l-iffirmar li ser iseħħ dalwaqt ta' Ittra ta' Intenzjoni bejn iċ-Ċilì u l-Kummissjoni Ewropea dwar il-Kooperazzjoni fir-rigward tal-Programm Ewropew ta' Osservazzjoni tad-Dinja Copernicus. L-għan ta' dan l-Istrument huwa li jidentifika oqsma ta' ħidma konġunta fl-użu tal-osservazzjoni tad-dinja b'għanijiet ambjentali, sabiex jiġi appoġġat il-proċess tat-teħid ta' deċiżjonijiet u konformità aħjar tar-regolamentazzjoni ambjentali. Il-partijiet irrikonoxxew il-kooperazzjoni tajba tagħhom dwar is-sajd u ġeddew l-impenn tagħhom biex isibu soluzzjoni għall-kwistjoni li ilha għaddejja fir-rigward tal-pixxispad. Il-Kunsill esprima s-sodisfazzjon tiegħu dwar il-progress miksub s'issa permezz ta' Sħubija Strateġika bejn l-UE u s-CELAC u jinnota li din tista' tkun żviluppata aktar fir-rigward ta' kwistjonijiet globali u temi bireġjonali fi spirtu ta' solidarjetà u fehim reċiproku. Iż-żewġ naħat ikkonfermaw l-impenn tagħhom li jaħdmu flimkien biex jiżguraw is-suċċess sħiħ tat-tieni Summit UE-CELAC, li għandu jiġi ospitat mill-UE fl-10 u l-11 ta' Ġunju 2015 fi Brussell. Il-partijiet intrabtu li jiffaċilitaw implimentazzjoni effettiva tal-konklużjonijiet li għandhom jiġu adottati matul is-Summit dwar in-Negozju UE-CELAC 2015, (Brussell, 10 ta' Ġunju 2015), b'mod partikolari biex jitrawwem l-investiment, it-trasferiment tat-teknoloġija u opportunitajiet ta' kooperazzjoni fin-negozju bejn intrapriżi żgħar u ta' daqs medju Ċileni u tal-UE. Il-partijiet skambjaw fehmiet dwar diversi kwistjonijiet fuq l-aġenda reġjonali u internazzjonali u ltaqgħu biex ikomplu jaħdmu flimkien biex jippromwovu l-governanza u kunsens globali f'diversi fora internazzjonali. Iż-żewġ naħat iddeċidew li l-laqgħa li jmiss tal-Kunsill ta' Assoċjazzjoni ser issir fiċ-Ċilì f'data li ż-żewġ partijiet għandhom jaqblu dwarha.